**ሰብኣይን ደሊኽን ጭሕምን ጸሊእክን**

 ህዝባዊ ግንባር ጸሊኡ ብሰላም ክነበር ዝደሊ እንተሎ ነጻነት ብናይመን መሪሒነት ከም ዝመጸትን ከንደይ ዋጋ ከም እተኸፍላን ዘይተረድኦ ወይ ዝዘንግዔ ወይውን ሰናይ ድልየት ህዝቢ ኤርትራ ክዘርግ ዝደል ጥራይዩ። ህዝባዊ ግንባር ክንድቲ ንነጻነት ዝኸፈሎ መስዋእቲ፥ ሕጂውን ንዕብየት ሃገር መስዋእቲ ይኸፍል ኣሎ። ነዚ ከምዚ ዝኣመሰለ ግንባር ዝጸልእ ወይ ተጻራሪ ተቛውሞ ዘርኢ ውልቀሰብ ይኹን እኩብ ጉጅለ ጸላኢ ህዝቢ ኤርትራ እዩ፡፡ ዘይተጻራሪ ተቋውሞ ኩቡእካ እናገበርካ ሓሳባትካ ምግላጽ ንዕቤት ሃገር ኣዝዩ ኣዎንታዊ ግደ ኣለዎ። ኣዝዩ ኣድላዪ እዩ።

 ሰብ ሒማቕ ታሪኽ ገበናቶም ክሽፍኑ፡ ኣብ ቅድሚ ጉሩሃትን መንእሰያትን ቅኑዓት ክመስሉ ነቶም ለይትን መዓልትን ሃገር ንምህናጽ ሽዳኦም ዘይቀየሩ ውፉያት ሰብ መዚ ከጸልሙ ከለዉ፡ ኣብ ክንዲ ዓይንኻ ዓሚትካ ምስዓቦም ቅድም እንታውነቶምን ሑሉፍ ታሪኾምን ምምርማር መርሚርካ ምፍላጥ ኣብቲ ቁኑዕ መንገዲ ከትሕዝ ይኽእል። እዞም ሎሚ ኣብ ሕቕፊ ጭፍራ ኮይኖም ክወቕሱን ክጸልሙን ዝውዕሉን ዝሓድሩን ዘለዉ ሰባት ንህዝቢ ኤርትራ ክገብሩሉ ዝግብኦም ጥራሕ ዘይኮነስ ብእገዳ ክማስን ዝጽዕሩ ካብ ሃገራውን ህባውን ሓላፍነት ሪሑቖም ገለ ንኣንድነት ገለ ድማ ነግኣዚያንነት ዝንቀሳቐሱ ሕሱራት እዮም። እቲ ዘገርም ግን እታ ብኽልተ መንገብገባ ኣጽሊላ ጸረ ኤርትራዊ ረብሓ ተሰልፎም ዝነበረት ወያነ፡ መንገብገባ ተሰሊዑ ግደ ንፋስ፥ ዶረናን ቀጽሕን ገራቶም ትርከብ። እቲ ኣንድነት ዘብሎም ዘሎ መጸግዒ እንተረኸቡ እዩ።

 ናይ ኤርትራ ሓለይቲ ክመስሉ ሃገርና ንፈቱ ኢና ግን እዚ መንግስቲ ከሎ ሰላም የሎን ዝብል ዘረርባታት ኣብ ዝኾነ ሕሱር ዕዳግኦም ክዝረበሉ ይውዕል ኣሎሞ “” ሃገርን ደሊኽን ግንባርን ጸሊእክን ”” ከምቲ ሰብኣይን ደሊኽን፥ ጭሕምን ጸሊእክን ዝተባህለ እንድዩ ኮይኑ። ‘’ ቁምነገር ዘይብላ መቐመጫ ማይ ሰትያ ትጠርጥ ከምዝብሃል” ትሕቲ ባዶ ዝኾነ ኣተሓሳስባ ሒዝካ ንህዝቢ ኤርትራን ኢትዮጵያን ከተላኽዕ ፈራዕራዕ ምብል ኣብርእሲቲ ጸሊም ታሪኽ ሓሮር ምውሳኽዩ። ኩሉ ፈታው ሃገሩ ዝኾነ ኤርትራዊ ኣብ ዝበሃል ዘይኮነ ኣብ ዝግበር ዘሎ ኣሚኑ ቅኑዕ መስመር ክስዕብን ኣብ ህንጸት ሃገር እጃሙ ከበርክትን ይግባእ።

ነባሪ ዝኽሪ ንሰማእታትና ሞጎስ ንምክልኻል ሓይልታት ዓወት ንሓፋሽ ገብረንጉስ መስመር ግንቦት 5, 2018